ರೂ 4,389 ಕೋಟಿ ಕಸ್ಟಮ್ಸ್ ಸುಂಕ ಪಾವತಿ ತಪ್ಪಿಸಿಕೊಂಡ ಒಪ್ಪೋ ಇಂಡಿಯಾ: ಕೇಂದ್ರದ ಆರೋಪ ಹೊಸದಿಲ್ಲಿ: ಚೀನಾ ಮೂಲದ ಸ್ಮಾರ್ಟ್ ಫೋನ್ ತಯಾರಿಕಾ ಸಂಸ್ಥೆ ಒಪ್ಪೋ ಇಂಡಿಯಾ ಭಾರತದಲ್ಲಿ ರೂ 4,389 ಕೋಟಿಯಷ್ಟು ಕಸ್ಟಮ್ಸ್ ಸುಂಕ ಪಾವತಿಸುವುದನ್ನು ತಪ್ಪಿಸಿಕೊಂಡಿದೆ ಎಂದು ಡಿಆರ್ಐ ಕಂಡುಕೊಂಡಿದೆ ಎಂದು ವಿತ್ತ ಸಚಿವಾಲಯ ತಿಳಿಸಿದೆ. ಒಪ್ಪೋ ಇಂಡಿಯಾ ಗೆ ಸೇರಿದ ಕಚೇರಿಗಳು ಹಾಗೂ ಅದರ ಉನ್ನತ ಅಧಿಕಾರಿಗಳ ನಿವಾಸಗಳ ಮೇಲೆ ದಾಳಿ ನಡೆಸಿದ ವೇಳೆ ಅಬಕಾರಿ ಸುಂಕ ತಪ್ಪಿಸಿಕೊಂಡಿರುವ ಕುರಿತು ಹಲವು ದಾಖಲೆಗಳು ದೊರಕಿವೆ. ಒಪ್ಪೋ ಇಂಡಿಯಾ ಉತ್ಪಾದನೆ ಉದ್ದೇಶದಿಂದ ಭಾರತಕ್ಕೆ ಆಮದು ಮಾಡಿದ ಕೆಲ ವಸ್ತುಗಳ ಕುರಿತು ತಪ್ಪು ಮಾಹಿತಿಯನ್ನು ಉದ್ದೇಶಪೂರ್ವಕವಾಗಿ ನೀಡಲಾಗಿದೆ ಎಂದು ಕಂಡುಬಂದಿದೆ, ಇದರಿಂದಾಗಿ ಒಪ್ಪೋ ಇಂಡಿಯಾ ರೂ 2,981 ಕೋಟಿಯಷ್ಟು ತೆರಿಗೆ ವಿನಾಯಿತಿಯನ್ನು ಪಡೆದುಕೊಂಡಿದೆ ಎಂದು ವಿತ್ತ ಸಚಿವಾಲಯ ಇಂದು ಬಿಡುಗಡೆಗೊಳಿಸಿದ ಹೇಳಿಕೆ ತಿಳಿಸಿದೆ. ಒಪ್ಪೋ ಇಂಡಿಯಾ ಸಂಸ್ಥೆಯು ಚೀನಾ ಮೂಲದ ಸಂಸ್ಥೆಗಳು ಸೇರಿದಂತೆ ಹಲವು ಬಹುರಾಷ್ಟ್ರೀಯ ಕಂಪೆನಿಗಳಿಗೆ ರಾಯಲ್ಟಿ ಮತ್ತು ಲೈಸನ್ಸ್ ಶುಲ್ಕವನ್ನು ಪಾವತಿಸಿದ್ದು ಇದನ್ನು ಸಂಸ್ಥೆ ಆಮದು ಮಾಡಿದ ವಸ್ತುಗಳ ಮೌಲ್ಯದಲ್ಲಿ ತೋರಿಸಿಲ್ಲ ಹಾಗೂ ಇದು ಕಸ್ಟಮ್ಸ್ ಕಾಯಿದೆ 1962 ಇದರ ಸೆಕ್ಷನ್ 154ರ ಉಲ್ಲಂಘನೆಯಾಗಿದೆ. ಈ ರೀತಿ ಕಂಪೆನಿಯು ರೂ 1,408 ಕೋಟಿ ಕಸ್ಟಮ್ಸ್ ಸುಂಕ ಪಾವತಿಸುವುದರಿಂದ ತಪ್ಪಿಕೊಂಡಿದೆ. ಈ ಮೊತ್ತದ ಪೈಕಿ ಕಂಪನಿಯು ಸ್ವಯಂಪ್ರೇರಿತವಾಗಿ ರೂ 450 ಕೋಟಿಯನ್ನು ಸಂಬಂಧಿತ ಪ್ರಾಧಿಕಾರಕ್ಕೆ ನೀಡಿದೆ ಎಂದು ಹೇಳಿಕೆ ತಿಳಿಸಿದೆ. ತೆರಿಗೆ ವಂಚನೆಗಾಗಿ ಈಗಾಗಲೇ ಇನ್ನೊಂದು ಚೀನೀ ಸ್ಮಾರ್ಟ್ ಫೋನ್ ಕಂಪನಿ ವಿವೋ ಕುರಿತು ತನಿಖೆ ಪ್ರಗತಿಯಲ್ಲಿದೆ. ಈ ಕಂಪನಿಯು ಭಾರತದಲ್ಲಿ ತೆರಿಗೆ ತಪ್ಪಿಸಲು ರೂ 62,476 ಕೋಟಿ ಹಣವನ್ನು ಚೀನಾಗೆ ವರ್ಗಾಯಿಸಿದೆ ಎಂಬ ಆರೋಪ ಎದುರಿಸುತ್ತಿದೆ.